Σε ανάρτησή του στα κοινωνικά δίκτυα, ο αγαπημένος καλλιτέχνης έγραψε το Σάββατο πως «γύρω στη 1 απ’ το “κολαστήριο” αστυνομικό τμήμα των Εξαρχείων, ακούγονταν κραυγές και φοβερό ξύλο. Μπορεί άραγε κάποιος να μας πει περισσότερες λεπτομέρειες;».

«Το ότι οι μπάτσοι γδύνανε τους ανθρώπους μέσα στο δρόμο το είδαμε. Άλλωστε αυτό το ίδιο, είναι κάτι που εγώ προσωπικά τόβλεπα άπειρες φορές να συμβαίνει επί χούντας στο κέντρο της Αθήνας» πρόσθεσε.

Σχετικά με επώνυμη ανάρτηση του Δήμος Μούτσης και ισχυρισμούς ότι ακούγονταν φωνές από βασανιστήρια στο Αστυνομικό Τμήμα Εξαρχείων τις πρωινές ώρες μεταξύ της 6ης και 7ης Δεκεμβρίου, ενημερώνουμε ότι στα κρατητήρια του Τμήματος υπήρχαν από τις προηγούμενες ημέρες 6 αλλοδαποί κρατούμενοι για διοικητική απέλαση και ένας για ποινική υπόθεση» απαντά η αστυνομία με ανακοίνωσή της, παραδεχόμενη όμως τις φωνές, τις οποίες αποδίδει σε έναν αλλοδαπό.

«Οι μόνες φωνές που υπήρξαν και προφανώς καμία σχέση δεν είχαν με βασανιστήρια, ήταν από αλλοδαπό που προσήλθε οικειοθελώς στο Αστυνομικό Τμήμα εκείνη την ημέρα, με εμφανή ψυχολογικά προβλήματα. Κατόπιν συνεννόησης με τον Εισαγγελέα, μεταφέρθηκε σε ψυχιατρική κλινική όπου και περιθάλπεται. Καμία προσαγωγή σχετικά με τα επεισόδια της 6ης Δεκεμβρίου δεν έγινε στο Αστυνομικό Τμήμα Εξαρχείων» καταλήγει η ανακοίνωση.

Αξίζει να σημειωθεί πως ο απολογισμός της αστυνομίας από την Παρασκευή είναι 77 προσαγωγές, με 19 εξ αυτών να μετατρέπονται σε συλλήψεις. Σημειώνεται δε πως δώδεκα συλληφθέντες οδηγήθηκαν το Σάββατο στον εισαγγελέα, ο οποίος άσκησε σε βάρος τους τους διώξεις για αδικήματα σε βαθμό κακουργήματος, για «κατοχή εκρηκτικών υλών», «έκρηξη» και «βαριά σκοπούμενη σωματική βλάβη». Οι δώδεκα παραπέμφθηκαν σε τακτικό ανακριτή και πήραν προθεσμία να απολογηθούν.